**Formandens beretning 2017.**

**Mogens Dam:**

**Mogens Dam død den 6/4-2017 79 år gammel.**

Kort tid efter, at vi havde generalforsamling sidste år, fik vi med stor tristhed meddelelsen om, at Mogens Dam ikke var i blandt os mere.

Mogens døde den 6. april 79 år gammel.

Mogens har betydet meget for Bornholmsk Amatørscene i de 46 år scenen har eksisteret.

Både med bestyrelsesarbejde og som aktør, men så sandelig nok mest som instruktør på rigtig mange af Bornholmsk Amatørscenes opførelser på Rønne Theater.

Mogens var en instruktør med gammeldags disciplin, men nød alligevel spøg, spas og vitser ind i mellem, bare det ikke tog overhånd.

Han havde instrueret de 13 komedier ud af scenens i alt 35 opførelser på Rønne Theater – senest i 2016 den succesrige ”Râsapâsinj”. Det er der ikke nogen i scenen, der har præsteret til dato.

Som nævnt har Mogens været med i Bornholmsk Amatørscene fra den første spæde start i 1972, hvor han hurtigt kom med i bestyrelsen.

Mogens var formand for Bornholmsk Amatørscene i 11 år fra 1979 – 1990, og var sekretær i bestyrelsen indtil sin død.

Mogens var en stærk personlighed og gik ikke på kompromis – hverken med hensyn til sproget eller skuespillet. Han har virkelig gjort en meget stor forskel med hensyn til det bornholmsk sprog både på scenen i BA, men så sandelig også uden for scenen.

Han kæmpede en brav kamp for det bornholmske sprog både i tale og i skrift. Det skulle udtales rigtigt og grammatikken skulle være rigtig.

Mogens var meget respekteret og vellidt i Bornholmsk Amatørscene, og vi satte stor pris på hans viden.

Ved Bornholmsk Amatørscenes generalforsamling den 29. marts sidste år blev Mogens udnævnt til æresmedlem og konsulent ud i det bornholmske sprog, som den første nogen sinde i scenen. Det fortjente Mogens om nogen.

Vi savner dig i dag Mogens! Din store viden om det bornholmske sprog og om teater i det hele taget.

Teateret var jo dit hjertebarn.

Ære være Mogens Dams minde.

**Arno Møller død den 18/6-2017 88 år gammel.**

Et andet mangeårigt medlem af BA - Arno Møller - døde den 18. juni – 2017 88 år gammel.

Han var fra 1981 og til sin død, medlem af Bornholmsk Amatørscene og medvirkede både som skuespiller og scenearbejder i en række forestillinger. Han talte meget om dengang, han var med i Hans Hjorths ”Karna Blåkujlla” i 1981.

Arno var ikke bornholmer, men kom hertil omkring 1958, hvor han kom til Bornholms Værn.  
Arno kom trofast til alle BA’s generalforsamlinger.

Ære være Arno Møllers minde.

Lad os mindes Mogens og Arno med 1 minuts stilhed!

TAK

2017 var et ulige år, og det betyder, at vi ikke har været på Rønne Theater med en produktion i det forgangne år.

Men derfor er der nogen, som ikke ligget på den lade side.

Allerede i februar måned begyndte det. Bornholms Museums gartner Bjarne Sandemand henvendte sig og spurgte, om Bornholmsk Amatørscene ikke havde lyst til at være med til at lave et lille stykke, som skulle opføres på Melstedgård i juni, juli og august måned 2017.

MEN stykket skulle altså først skrives og bearbejdes! Det var vist en stor udfordring.

Stykket handlede om æblets rejse op gennem Europa for til sidst at havne på Bornholm.

Efter et lille møde gik Morten Poulsen med til at være Bjarne behjælpelig med at lave manus.

Og så gik det slag i slag med skuespillere, scenograf og lys og lyd m.m.

Skuespillerne bestod af Morten Poulsen, Mette Gude, Brian Horst Sørensen og Bjarne Sandemand.

Musikerne var Luffe (Herluf Skjerning Larsen) og Niels Anker Sonne.

Ydermere var Erik Hørringsen, Per Rasmussen, Tobias og Trine Køhlert på banen med lys og scenografi.

Der var premiere i loen på Melstedgård den 18. juni og efterfølgende opført 7 gange inkl. 2 gange på Æblets Dag i september måned.

Stykket blev set af ca. 300 personer (der var plads til 40 personer), så det var jo helt fantastisk – både for BA, men så sandelig også for Melstedgård. Her er så generalprøven talt med.

En anden gruppe var også i gang i sommeren 2017. De opførte for 3. år i træk ”En Episode” af Hans Hjorth på Erichsens Gård i Rønne. 8 lørdage hen over sommeren blev det til.

Skuespillerne var de samme, nemlig Signe Koefoed, Niels Ole Blem og Bodil Lundqvist. Dog overtog Signe introduktionen efter Mogens Dam.

Det er et fantastisk sted at optræde med denne lille perle. I 2017 var der ca. 250 i Erichsens Gård og se stykket. Det var en nedgang fra de tidligere år, men vejret var ikke helt med os.

Og der var ikke ret mange pandekager at få - ej heller at købe. Det var ikke fordi, vi skulle have pandekager, men vi synes, det var synd for de besøgende i Erichsens Gård, at de ikke kunne købe de berømte pandekager.

Der blev kun bagt 2 lørdage ud af de 8 lørdage, vi var i gården. Vi kunne ikke undgå at høre, at folk brokkede sig over det både til personalet og indbyrdes.

Vi (Signe og jeg) har påtalt dette over for Bornholms Museum i en mail, men har dog ikke fået svar – endnu.

Underskuddet i 2017 på knapt kr. 19.000,- var forventeligt.

Vi havde ingen produktion på Rønne Theater, da vi jo kun spiller i lige år.

Jeg vil nævne, at den største udgift er leje af lokaler på Almegårds Kaserne, som er ca. kr. 8.000,- om året. Dog synes jeg, at det er godt givet ud, da der er varme på, så vores kostumer og scenografi ikke kommer til at være fugtigt.

Og så fik vi lavet dvd’er af ”Râsapâsinj” til de medvirkende på stykket til kr. 4.500,-.

TV2 Bornholm vil åbenbart ikke have den udgift mere.

BA sponserede også kr. 2.500,- til drikkelse, da RT og BT havde en rystesammenfest den 1/9 på RT.

Det var en rigtig god fest, hvor brugerne, de ansatte og de frivillige mødte hinanden på kryds og tværs.

RT og BT vil gerne have en tilbagevendende komsammen hvert år, da det er meget vigtigt, at vi lærer hinanden bedre at kende.

Selvom vi har dette underskud, så vil jeg stadig mene, at vi har en fin og sund økonomi.

Vores kasserer Søren Jensen vil komme mere ind på regnskabet under pkt. 2.

I min beretning sidste år omtalte jeg, at jeg var med i en arbejdsgruppe i BRK sammen med en repræsentant fra Rønne Theater og fra hver af foreningerne, som er brugere af teateret – i alt 5 personer + 2 personer fra BRK.

Det var fra RT (Finn Jacobsen næstformand), BT (Signe Koefoed formand), TB (Jette Pedersen formand), KLAK (Bo Sandberg) og BA (Bodil Lundqvist formand).

Jeg kan med stor glæde meddele, at der er ro på teateret, og at denne arbejdsgruppe allerede blev nedlagt den 29/6-2017, da det ingen relevans havde mere at fortsætte med disse møder i BRK.

Jeg vil, som jeg plejer, igen i år appellere til at gå ud og tale godt for den bornholmske dialekt/det bornholmske sprog.

Vi har brug for unge, som kan vores dialekt. Som kan melodien, som er så vigtig for sproget.

Teater skal vi nok lære dem at spille.

Dialekten skal holdes i live!

Jeg vil her i min beretning takke vores altid trofaste medlemmer, som p.t. tæller 79 medlemmer.

Og som det sidste vil jeg sige tusind tak til mine bestyrelseskolleger for rigtigt godt samarbejde gennem året, der er gået.

Bodil Lundqvist

Formand

Bornholmsk Amatørscene

14. marts 2018